CELEX: 32019D1251
Language: bg
Date: 2019-07-15 00:00:00
Title: Решение (EC) 2019/1251 на Съвета от 15 юли 2019 година за позицията, която трябва да се заеме от името на Европейския съюз в рамките на Международния съвет по захарта във връзка с продължаването на срока на действие на Международното споразумение за захарта от 1992 г.

23.7.2019   
               
               
                  BG
               
               
                  Официален вестник на Европейския съюз
               
               
                  L 195/18
               
            
         РЕШЕНИЕ (EC) 2019/1251 НА СЪВЕТА
         от 15 юли 2019 година
         за позицията, която трябва да се заеме от името на Европейския съюз в рамките на Международния съвет по захарта във връзка с продължаването на срока на действие на Международното споразумение за захарта от 1992 г.
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за функционирането на Европейския съюз, и по-специално член 207 във връзка с член 218, параграф 9 от него,
         като взе предвид предложението на Европейската комисия:
         като има предвид, че:
         
                     (1)
                  
                  
                     Международното споразумение за захарта от 1992 г. (1) („споразумението“) бе сключено с Решение 92/580/ЕИО на Съвета (2) и влезе в сила на 1 януари 1993 г. Споразумението бе сключено за срок от три години – до 31 декември 1995 г., като оттогава бе редовно продължавано за допълнителни периоди от по две години. Последно срокът на споразумението бе продължен с решение на Международния съвет по захарта през декември 2017 г. и остава в сила до 31 декември 2019 г.
                  
               
                     (2)
                  
                  
                     Съгласно член 45, параграф 2 от споразумението Международният съвет по захарта може да продължава срока на действие на споразумението с последователни периоди, всеки от които не превишава две години.
                  
               
                     (3)
                  
                  
                     По време на 55-ото си заседание, което ще се проведе на 19 юли 2019 г., Международният съвет по захарта се очаква да вземе решение за продължаване до 31 декември 2021 г. на срока на действие на споразумението.
                  
               
                     (4)
                  
                  
                     В рамките на своето 55-то заседание и преди да вземе решение за продължаване на срока на действие на споразумението, Международният съвет по захарта ще гласува и по представено от Съюза предложение за изменение на споразумението във връзка с правилата относно финансовите вноски за Международната организация за захарта. Това предложение е резултат от преговорите, водени от Комисията в съответствие разрешение от Съвета за започване на преговори от името на Съюза, а именно Решение (ЕС) 2017/2242 на Съвета (3).
                  
               
                     (5)
                  
                  
                     Евентуално отхвърляне на предложението за изменение на споразумението би било в разрез с целите на Съюза за модернизиране на споразумението и би поставило под въпрос ползата от продължаване на срока му на действие.
                  
               
                     (6)
                  
                  
                     Целесъобразно е да се определи позицията, която трябва да се заеме от името на Съюза рамките на Международния съвет по захарта във връзка с продължаването на срока на действие на споразумението. Продължаването на срока на действие на споразумението е в интерес на Съюза, ако се приеме и изменението на споразумението,
                  
               ПРИЕ НАСТОЯЩОТО РЕШЕНИЕ:
         
            Член 1
            Позицията, която трябва да заеме от името на Съюза рамките на Международния съвет по захарта, е да се гласува в подкрепа на продължаването на срока на действие на Международното споразумение за захарта от 1992 г. за допълнителен срок до две години – до 31 декември 2021 г.
            Въпреки това, Комисията ще се противопостави на взимането с консенсус на решение за продължаване на срока на действие на Международното споразумение за захарта от 1992 г. и ще се въздържи от последващо гласуване по този въпрос, освен ако Международният съвет по захарта не е гласувал в подкрепа на предложението на Съюза за изменение на споразумението във връзка с правилата относно финансовите вноски за Международната организация за захарта.
         
         
            Член 2
            Настоящото решение влиза в сила в деня на приемането му.
         
         
            Съставено в Брюксел на 15 юли 2019 година.
            
               
                  За Съвета
               
               
                  Председател
               
               J. LEPPÄ
            
         
         
            (1)  ОВ L 379, 23.12.1992 г., стр. 16.
         
            (2)  Решение 92/580/ЕИО на Съвета от 13 ноември 1992 г. относно подписването и сключването на Международното споразумение за захарта от 1992 г. (ОВ L 379, 23.12.1992 г., стр. 15).
         
            (3)  Решение (ЕС) 2017/2242 на Съвета от 30 ноември 2017 г. за разрешаване на започването на преговори за изменение на Международното споразумение за захарта от 1992 г. (ОВ L 322, 7.12.2017 г., стр. 29).